La Casa de Cultura acull la presentació del llibre ‘Una vida dedicada al deporte’, de Bernardino Molina
2025-07-24

En forma de ponència, dijous que ve 8 de febrer a les 19.00 hores, la Casa de Cultura de Burjassot acollirà la presentació del llibre ‘Una vida dedicada al deporte’, de Bernardino Molina. Es tracta d’una autobiografia en la qual Berna, com se’l coneix popularment, fa un repàs de la seua trajectòria professional, lligada a l’esport i l’educació. El llibre inclou documents gràfics de gran interés que reflectixen la realitat de l’esport valencià d’altres èpoques.

La presentació del llibre s’emmarca dins de la Jornada Deporte Base: hàbits i valors. Una vida dedicada al deporte’, organitzada per Berna, que comptarà amb David Casinos com a presentador, atleta que va aconseguir cinc medalles en els Jocs Paralímpics d’Estiu, entre els anys 2000 i 2016. Després de la seua intervenció, es donarà pas a la dels ponents: Andrés Carqués, Merchina Peris i el mateix Berna.

L’autor va nàixer al poble de Valdemoro del Rey, va cursar estudis en el seminari del Monestir d’Uclés, i va arribar a València en els anys 60 on va desenvolupar la seua activitat professional en l’àmbit de l’educació i formació, i es va interessar pel desenvolupament de diferents disciplines esportives, sent pioner a implantar l’esport femení i de persones amb discapacitat en diferents disciplines esportives, com el futbol.